Sklep Komisije

z dne 5. novembra 2003

o ustanovitvi Evropskega odbora za zavarovanja in poklicne pokojnine

(Besedilo velja za EGP)

(2004/9/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Junija 2001 je Komisija sprejela sklepa 2001/527/ES [1] in 2001/528/ES [2] o ustanovitvi Odbora evropskih zakonodajalcev za vrednostne papirje in Evropskega odbora za vrednostne papirje.

(2) Evropski parlament je v svojih resolucijah z dne 5. februarja in 21. novembra 2002 potrdil štirinivojski regulativni okvir, ki ga priporoča Odbor modrecev za urejanje evropskih trgov vrednostnih papirjev v svojem končnem poročilu, in pozval, da se nekateri vidiki tega pristopa razširijo na bančni in zavarovalniški sektor, pod pogojem, da se Svet jasno zaveže k reformi za zagotovitev ustreznega institucionalnega ravnovesja.

(3) Svet je 3. decembra 2002 pozval Komisijo, naj izvede to ureditev na področjih bančništva, zavarovalništva in poklicnih pokojnin ter čim prej ustanovi nove odbore s posvetovalno funkcijo za ta področja.

(4) Direktiva Sveta 91/675/EGS z dne 19. decembra 1991 o ustanovitvi Odbora za zavarovanja [3] je ustanovila odbor, da svetuje Komisiji pri pripravljanju zakonodaje na področju zavarovalništva.

(5) Komisija je predlagala direktivo, ki med drugim spreminja Direktivo 91/675/EGS, Prvo direktivo Sveta 73/239/EGS z dne 24. julija 1973 o usklajevanju zakonov in drugih predpisov o začetku opravljanja in opravljanju dejavnosti neposrednega zavarovanja razen življenjskega zavarovanja [4], kakor je bila spremenjena, Direktivo 2002/83/ES Evropskega parlamenta in Sveta z dne 5. novembra 2002 o življenjskem zavarovanju [5] ter Direktivo 2002/87/ES Evropskega parlamenta in Sveta z dne 16. decembra 2002 o dopolnilnem nadzoru kreditnih institucij, zavarovalnic in investicijskih družb v finančnem konglomeratu, ki spreminja direktive Sveta 73/239/EGS, 79/267/EGS, 92/49/EGS, 92/96/EGS, 93/6/EGS in 93/22/EGS ter direktivi 98/78/ES in 2000/12/ES Evropskega parlamenta in Sveta [6], tako da se črtajo svetovalne funkcije Odbora za zavarovanja.

(6) Taka sprememba zahteva ustrezno in sočasno ustanovitev nove svetovalne skupine, da bo svetovala Komisiji glede priprave zakonodaje Skupnosti na področjih zavarovanj in poklicnih pokojnin, v nadaljnjem besedilu "Evropski odbor za zavarovanja in poklicne pokojnine".

(7) Da se to zagotovi, bi smel ta sklep začeti veljati le hkrati s katero koli direktivo, ki razveljavlja zgolj svetovalne funkcije Odbora za zavarovanja.

(8) Evropski odbor za zavarovanja in poklicne pokojnine bi moral biti pristojen za preučevanje vseh vprašanj v zvezi z uporabo določb Skupnosti o področjih zavarovanj in poklicnih pokojnin ter bi moral zlasti svetovati Komisiji glede novih predlogov za zakonodajo na teh področjih, ki jih Komisija namerava predložiti Evropskemu parlamentu in Svetu; vendar Evropski odbor za zavarovanja in poklicne pokojnine na področju poklicnih pokojnin ne bi smel obravnavati vidikov delovnega in socialnega prava, kakor je organizacija poklicnih sistemov, še zlasti obveznega članstva in izidov kolektivnih pogodb –

SKLENILA:

Člen 1

Ustanovi se svetovalna skupina za zavarovanja in poklicne pokojnine v Skupnosti, imenovana "Evropski odbor za zavarovanja in poklicne pokojnine" (v nadaljnjem besedilu "Odbor").

Člen 2

1. Odbor Komisiji na njeno zahtevo svetuje o vprašanjih politike, povezanih z zavarovanji, pozavarovanji in poklicnimi pokojninami, ter njenih predlogih na teh področjih. Odbor preuči vsako vprašanje, ki se nanaša na uporabo določb Skupnosti o sektorjih zavarovanj, pozavarovanj in poklicnih pokojnin, zlasti direktiv o zavarovanjih, pozavarovanjih in poklicnih pokojninah.

2. Odbor ne obravnava specifičnih težav v zvezi s posameznimi zavarovalnicami, pozavarovalnicami ali ustanovami za poklicne pokojnine.

3. Odbor ne obravnava vidikov delovnega in socialnega prava, kakor je organizacija poklicnih sistemov, še zlasti obveznega članstva in izidov kolektivnih pogodb.

Člen 3

1. Odbor sestavljajo visoki predstavniki držav članic. Odboru predseduje predstavnik Komisije.

2. Predsednik Odbora evropskih nadzornikov za zavarovanja in poklicne pokojnine, ustanovljenega s Sklepom Komisije 2004/6/ES [7], se udeležuje sej Odbora kot opazovalec.

3. Odbor lahko na svoje seje povabi strokovnjake in opazovalce.

4. Sekretariat Odbora zagotovi Komisija.

5. Odbor sprejme svoj poslovnik.

Člen 4

Odbor sprejme svoj poslovnik. Odbor se sestaja v rednih časovnih presledkih in kadarkoli je zaradi razmer to potrebno. Komisija lahko skliče nujno sejo, če meni, da to zahtevajo razmere.

Člen 5

Ta sklep začne veljati isti dan, kakor katera koli direktiva, ki spreminja zgolj svetovalne funkcije Odbora za zavarovanja.

V Bruslju, 5. novembra 2003

Za Komisijo

Frederik Bolkestein

Član Komisije

[1] UL L 191, 13.7.2001, str. 43.

[2] UL L 191, 13.7.2001, str. 45.

[3] UL L 374, 31.12.1991, str. 32.

[4] UL L 228, 16.8.1973, str. 3.

[5] UL L 345, 19.12.2002, str. 1.

[6] UL L 35, 11.2.2003, str. 1.

[7] UL L 3, 7.1.2004, str. 30.

--------------------------------------------------